《有拳石类灵壁嵌谾可爱作盆池贮之庭中》
明代·陆深

湖上青山得共分，映空摇漾绿生文。下蟠或有蛟龙窟，高踞疑空虎豹群。

雨后爱看封碧藓，月明如见吐游云。九华雪浪留题品，愿附苍蝇次第闻。

作者简介：（1477—1544）明松江府上海人，初名荣，字子渊，号俨山。弘治十八年进士二甲第一。授编修。遭刘瑾忌，改南京主事，瑾诛，复职。累官四川左布政使。嘉靖中，官至詹事府詹事。卒谥文裕。工书。有《俨山集》、《续集》、《外集》。